**Bill Muckalt** (s. 15. heinäkuuta 1974 Surrey, Brittiläinen Kolumbia) on kanadalainen entinen ammattilaisjääkiekkoilija, pelipaikaltaan laitahyökkääjä.

Pelaajaura
----------

Ennen ammattilaisuraansa Muckalt pelasi vuodet 1991–1994 juniorisarja BCHL:ssä, joukkueinaan Merritt Centennials ja Kelowna Spartans, ja vuodet 1994–1998 yliopistosarja CCHA:ssa, joukkueenaan Michiganin yliopiston Wolverines. Hän oli voittamassa kahdesti NCAA:n jääkiekkomestaruutta, vuosina 1996 ja 1998. Hänet nimettiin jälkimmäisenä vuonna, viimeisen yliopistokautensa päätteeksi, sekä CCHA:n ensimmäiseen tähdistökentälliseen että NCAA:n läntiseen tähdistökentälliseen.

Muckalt aloitti ammattilaisuransa kaudella 1998–1999 NHL-seura Vancouver Canucksissa, joka oli varannut hänet vuorolla 221 NHL:n varaustilaisuuden 1994 yhdeksännellä kierroksella. Tulokaskausi jäi pisteiden valossa hänen ammattilaisvuosiensa parhaaksi. Hän sijoittui tulokkaiden pistepörssissä kuudenneksi ja tulokkaiden maalipörssissä kolmanneksi tehtyään 73:ssa ottelussa tehot 16+20=36. Joulukuussa 1999 hän siirtyi kesken kauden 1999–2000 New York Islandersiin osana pelaajakauppaa, jossa Islanders sai hänen lisäkseen hyökkääjä Dave Scatchardin ja maalivahti Kevin Weekesin, ja jossa Canucksiin siirtyivät maalivahti Félix Potvin sekä kaksi varausvuoroa. Tammikuussa 2000 hän sai olkapäävamman, joka piti hänet sivussa koko loppukauden. Kauden 2000–2001 alkupuolella Muckalt oli sivussa yli 20 ottelua niin ikään olkapäävamman vuoksi.

Kesäkuussa 2001 Muckalt siirtyi Ottawa Senatorsiin yhdessä puolustaja Zdeno Cháran ja ensimmäisen kierroksen varausvuoron (jonka Senators käytti varaamalla hyökkääjä Jason Spezzan) kanssa pelaajakaupassa, jossa Islanders hankki hyökkääjä Aleksei Jašinin. Hän pelasi Senatorsissa vain kauden 2001–2002 ja jäi sillä kahdeksaan tehopisteeseen, kaikki syöttöpisteitä. Heinäkuussa 2002 hän teki vapaana pelaajana sopimuksen Minnesota Wildin kanssa, mutta pystyi pelaamaan kaudella 2002–2003 vain kahdeksan runkosarja- sekä viisi pudotuspeliottelua lokakuussa saadun olkapäävamman, uransa kolmannen, vuoksi. Ennen loukkaantumista hän oli aloittanut kauden vahvasti ollen joukkueensa paras pistemies. Kauden 2003–2004 aikana Muckalt pelasi NHL:n sijasta Wildin AHL-farmijoukkueessa Houston Aerosissa. Olkapäävaivat pitivät hänet sivussa myös suurimman osan tuosta kaudesta, joka jäi hänen pelaajauransa viimeiseksi. 

Muckalt pelasi viisi kautta kestäneellä NHL-urallaan 256 ottelua runkosarjassa ja viisi pudotuspeleissä. Tehopisteitä hänelle kertyi runkosarjassa yhteensä 97, 40 maalia ja 57 syöttöpistettä. Pudotuspeleissä hän jäi tehopisteittä.

Pelaajauran jälkeen
-------------------

Muckalt on luonut pelaajauransa jälkeen uraa jääkiekkovalmentajana. Hän on toiminut muun muassa New Mexico Mustangsin päävalmentajana juniorisarja NAHL:ssä sekä Michiganin teknillisen yliopiston joukkueen Huskiesin apulaisvalmentajana yliopistosarja WCHA:ssa.

Lähteet
-------

1. 1 2  Bill Muckalt *TSN.ca*. Viitattu 17.7.2012. (englanniksi)
2. 1 2 3 4 5  Bill Muckalt Legends of Hockey -sivustolla (englanniksi)
3. 1 2  Bill Muckalt *michigantechhuskies.com*. Viitattu 17.7.2012. (englanniksi)
4. ↑  NHL:n tulokkaiden pistepörssi 1998–1999 *NHL.com*. Viitattu 17.7.2012. (englanniksi)
5. ↑  NHL:n tulokkaiden maalipörssi 1998–1999 *NHL.com*. Viitattu 17.7.2012. (englanniksi)
6. ↑  Muckalt to miss remainder of season *SLAM! Sports*.  15.1.2000. Viitattu 17.7.2012. (englanniksi)[vanhentunut linkki]
7. ↑  Kellner, Jenny: N.H.L.: ROUNDUP; INJURY SIDELINES ISLES' MUCKALT.  *The New York Times*, 20.10.2000. Artikkelin verkkoversio. Viitattu 17.7.2012.  (englanniksi)
8. ↑  Habib, Daniel G.: Inspired Muckalt gets off the schneid, but lands on IR *CNNSI.com*.  29.10.2002. Viitattu 17.7.2012. (englanniksi)
9. ↑  Zulgad, Judd: Wild: Dissatisfied Lemaire lengthens practice (Tallenne sivusta Internet Archivessa) *StarTribune.com*.  12.2.2004.  Arkistoitu 4.8.2004. Viitattu 17.7.2012. (englanniksi)